SVJEDOČANSTVA O POTEŠKOĆAMA U PROVEDBI LITURGIJSKE 
REFORME U JEDNOM TRADICIONALNOM HRVATSKOM KRAJU 

(1975-1982) 


Sljedeći kratki prilog ima prije svega za cilj prenijeti nadasve zanimljiva svećenička 
svjedočanstva o poteškoćama u provedbi liturgijske refonne te vezanosti puka za tradicionalni 
rimski obred na krajnjem jugu Hrvatske. Riječ je o prostoru Konavskog dekanata. Nadamo se 
da će to potaknuti kojega od dobrohotnih čitatelja da pokuša otkriti i iznijeti podudarna 
iskustva i glede drugih hrvatskih krajeva. 

Prethodno ćemo u nekoliko osnovnih crta skicirati konavosku liturgijsku povijest. 
Duhovni centar Konavala ( Canales ) u ranokršćansko doba bila je biskupija sa središtem u 
Epidauru (današnji Cavtat: od lat. Civitas Vetus). Kako su u podjeli Rimskog carstva po 
Teodozijevoj reformi 395 g. Konavle administrativno pripale Zapadnom Rimskom Carstvu, a 
u duhovnom pogledu Rimskom patrijarhatu, tako se na navedenom području stoljećima služio 
rimski obred. Situacija se usložnjava od druge polovice 12. stoljeća kada ovaj kraj jedna za 
drugom osvajaju različite slavenske političke vlasti koje su u crkvenom smislu pripadale 
Istočnom kršćanstvu, uvodeći bizantski obred. Povrh toga, od 1377 g. pa do 1426. g., Konavle 
u cijelosti ili djelomice pripadaju srednjovjekovnom Bosanskom kraljevstvu te se u njima u 
manjoj mjeri širi i utjecaj Crkve bosanske. 

Konačno, Dubrovačka republika stječe 1426 g. u cijelosti Konavle, zatičući na 
navedenom prostoru u vjerskom smislu vrlo heterogeno stanovništvo. Dok su pojedini krajevi, 
prije svega Cavtat, ostali vjerni rimskom obredu, u unutrašnjosti Konavala nailazimo na 
crkvene strukture privržene bizantskom obredu, kao i manje značajnu prisutnost Crkve 
bosanske. Vodeći se načelom cuius regio, eius religio, Dubrovačka republika kao katolička 
država nastoji uvesti iznova u potpunosti rimski obred. Postupajući s mudrošću i postupnošću, 
Republika je u prvo vrijeme nakon stjecanja Konavala zatražila pomoć glagoljaških svećenika 
iz sjevernijih primorskih biskupija, koji su služili rimski obred na staroslavenskom jeziku za 
one Konavljane koji su nekoć bili privrženi bizantskom obredu, da bi nakon nekoliko 
desetljeća takvog „prijelaznog razdoblja“ rimski obred na latinskom jeziku postao iznova 
isključivi rit us u ovom kraju 1 . 


1 O religijskoj povijesti Konavala vidi detaljnije KAPETANIĆ/ VEKARIĆ, Stanovništvo Konavala, sv. I., 
Dubrovnik 1998, str. 36 i si. 



Prema jednom etnološkom istraživanju s početka 20 st., navedeni prijelaz s bizantskog 
na rimski obred dugo se zadržao u kolektivnoj memoriji: „da jedan kraj hrišćanski, postane 
kršćanskijem i obratno za srednji vijek, to je bilo lakše nego bi bilo sad jer te dvije ispovijedi 
onda nije dijelilo drugo, nego obred, a što je Dubrovnik na ovoj obali bio straža 
katoličanstva, a svi krajevi dubrovački, malo po malo, se polatiniše- zato Konavljani zovu 
hrišćane da su «stare ruke» (starog obreda), a sebe cijene da su «nove ruke» (novog 
obreda/' . Kako vidimo, ovdje imamo interesantan primjer korištenja pojmova stari obred i 
novi obred u sasvim drugom kontekstu nego danas! 

Sve u svemu, tradicionalni rimski obred se od tada u cijelosti i isključivo služio u 
Konavlima sve do kraja šezdesetih godina 20. stoljeća kada je u Katoličku Crkvu uveden 
reformirani rimski obred pape Pavla VI. O znatnim problemima prilikom uvođenja 
reformiranog obreda među tradicionalan konavoski puk sačuvano nam je nekoliko iznimno 
zanimljivih svjedočanstva iz pera msgr. Balda Mladoševića, rođenog Konavljanina iz 
najjužnijeg hrvatskog sela Vitaljine. Msgr. Baldo Mladošević, svećenik herojskog i 
mučeničkog ethosa, višegodišnji uznik komunističkih zatvora zbog svoje kršćanske vjere, 
preminuo je u Gospodinu u lipnju 2012. g., u 90. godini života i 56. godini svećeništva . 

Navedena njegova razmatranja o smislu i teškoćama provedbe liturgijske reforme 
sadržana su u okviru referata podnošenih u razdoblju od 1975 do 1982. g. na sastancima 
svećenika Konavoskog dekanata. Objavio ih je Dr. se. Jakša Raguž, povjesničar mlađe 
generacije, posebice poznat po zapaženim radovima iz naše najnovije vojne povijesti, u svom 
vrlo interesantnom znanstvenom čla nk u Konavoski dekanat u drugoj polovini XX. stoljeća 2 3 4 , te 
ih ovdje prenosimo: 

„...Koncilski zahtjevi za drastičnom »obnovom liturgije« stavili su konavoske župnike 
pred velik i osjetljiv zadatak. No s obzirom daje većina svećenika željela i mnogo očekivala 
od koncilskih reformi, s voljom su pristupili njihovoj provedbi, i to svaki župnik tempom koji 
si je sam zadao 5 . Uvođenjem hrvatskog jezika, postavljanjem oltara i okretanjem svećenika 
prema puku 1968. u Cavtatu je počela provedba liturgijske refonne. Posljednja župa u kojoj je 

2 Anonymus, Bilješke , Časopis Srđ, br. 2, god. 1, Dubrovnik, 1902, str. 75. 

3 Više o životu msgr. Mladoševića vidi na stranici http://www.dubrovacka- 
biskupiia.hr/portal/indcx.php‘?option=com k2&view=item&id=606:pokopan-msgr-baldo- 

mlado%C5%A 1 evi%C4%87&Itemid=466 

4 Rad je objavljen u časopisu Croatica Christiana periodica, 62 (2008), str. 109-155, koji je dostupan javno i 
putem interneta na adresi: http://hrcak.srce. hr/index.php?show=clanak&id članak iezik=54823 

5 MLADOŠEVIĆ, Obnovljena liturgija i naše konavoske župe od kada je uveden narodni jezik - referat sa 
sastanka svećenstva 18. I. 1975., Arhiv župnog ureda Cavtat (AŽUC). Fascikl - sastanci svećenstva dekanata; 
cit. RAGUŽ, Konavoski dekanat..., str. 132. 







uveden hrvatski jezik bila je Gruda - u prosincu 1969. Prije samog uvođenja župnici su 
nastojali provesti određene pripreme među župljanima, posebno djecom. Vjernici su nestanak 
latinskog i odlazak narodnog jezika dobro primili, premda ih je bilo, a i danas ih ima, koji 
govore da im je draže bilo kada je Misa bila na latinskom i da ne bi žalili i daleko negdje otići 
da slušaju na latinskom sv. Misu kako još 1977. g. izvještava župnik Grude don Baldo 
Mladošević 6 7 . 

Osim hrvatskog jezika vjernici nisu baš najbolje primili ostale reforme, tako da, kako 
u svojoj analizi iz 1975. navodi don Baldo Mladošević: u nijednoj našoj župi nije se osjetio 
prirast slušaoca svetih Misa. Naš konavoski Božji narod ne voli stalno tumačenje i prekidanje 
obreda radi tumačenja. Sjećam se kako se veliki dio uskomešao kada je na Slavlju Križa u 
Pridvorju Franjevački provincijal stalno tumačio, da su neki jednostavno otišli van jer rekoše 
da Misa nije priredba 1 . 

Vjernici su u liturgiji teško prihvaćali novi uvodni pozdrav i ispovijed, recitiranje 
»Slave« i »Vjerovanja« te pripjevne psalme, a velik problem pravila im je i loše prevedena 
Biblija na hrvatski jezik, pa su se svojim župnicima tužili da im je jako teško shvatiti sadržaj 
onako jadno prevedenog svetog teksta. Stavimo ruku na prsi i priznajmo da je i nama ista 
muka, jer nam izgleda da su se takozvani jezični stručnjaci trudili kako će sveti tekst biti 
kompliciranije preveden 8 . 

Usvajanje liturgijskih novosti vrlo je dugo trajalo. Tako još 1982. don Baldo 
Mladošević izvještava kako je u svim konavoskim župama sudjelovanje aktivno u župnim sv. 
Misama još uvijek na početku. Oni, koji pjevaju, ne daju se s kora u narod da animiraju za 
zajedničko pjevanje i molenje, pa ni časne sestre gdje ih ima. Djeca još nekako da 
odgovaraju, a stariji ma nitko, jer su oni naučili doći na sv. Misu, a ne zajednički slaviti sv. 
Misu. Mislim da nije tako na pojedinim filijalama po župama, ali sve je ovo znak, da je ovaj 
narod tvrde šije, kako bi Moj sije rekao, te se ne daju angažirati nego samo na svoj način 9 . 
Osim u molitvama, vidjelo se to i pri pričesti. Koncilska je refonna predviđala da što veći broj 
vjernika pristupi pričesti, što u Konavlima nije dobro primljeno. Vjernici se ne bi pričešćivali 

6 VELNIĆ, Samostan Snježne Gospe u Cavtatu 1484./1984., Cavtat, 1984., str. 43-44. i MLADOŠEVIĆ, 
Uspjesi i neuspjesi našeg pastoralnog djelovanja u ovo pokoncilsko doba u Konavlima - referat sa sastanka 
svećenstva 11. X. 1977., Arhiv župnog ureda Cavtat (AŽUC). Fascikl - sastanci svećenstva Konavoskog 
dekanata; cit. RAGUŽ, Konavoski dekanat..., str. 133. 

7 MLADOŠEVIĆ, Obnovljena liturgija i naše konavoske župe...', cit. RAGUŽ, Konavoski dekanat..., str. 133. 

8 MLADOŠEVIĆ, Obnovljena liturgija i naše konavoske župe...', cit. RAGUŽ, Konavoski dekanat..., str. 133. 

9 MLADOŠEVIĆ, Moja razmišljanja o Konavlima po župama u predratnim godinama, te ratnim ipo-ratnim sve 
do danas - referat sa sastanka svećenstva Konavoskog dekanata 19. I. 1982., Arhiv župnog ureda Cavtat 
(AŽUC). Fascikl - sastanci svećenstva dekanata; cit. RAGUŽ, Konavoski dekanat..., str. 133. 



ako se prije neposredno ne ispovjede, što je, po mišljenju don Balde Mladoševića, čak i 
sretnije nego kao što je u raznim zapadnim zemljama gdje se izgubio opći pojam o grijehu te 
ljudi vjernici jure na sv. Pričest možda i u najtežim grijesima 10 . 

Budući da su nova pravila župnicima dopuštala slobodu izbora obrasca dužine 
obavljanja obreda i čitanja, ta se neujednačena razlika na malom prostoru Konavala lako 
uočavala, pa su vjernici često svećenicima upućivali kritike zašto se npr. u nekoj župi krštenja 
i pogrebi vrše s misom i homilijom, a u nekima ne 11 . 

Na kraju svojih analiza o pokoncilskome pastoralnom djelovanju u Konavlima, don 
Baldo Mladošević zaključuje da ni obnovljena liturgija ni naš trud nisu pomakli na bolje naše 
vjernike i da se nitko od nas ne može ponositi da dobro radi, kada ni u jednoj župi već 
godinama nema ni jednog svećeničkog zvanja ni redovničkog , te uz usklik Oh kako bi to 
svima nama napunilo srce radošću, kada bi taj najveći čin Bogoštovlja na ovoj zemlji i naše 
vjernike Konavala više oduševio i privukao oltaru iskazuje nadu da jedini Gospodin zna dali 
će ovakova liturgija biti više prikladna za čovjeka 21. stoljeća nego za ovaj konac 20., kada 
čovjek jedva što drugo misli nego da se nekako snađe u ovim promjenama na svim 

13 

razinama... 

U svemu navedenom Konavle se nisu razlikovale od ostatka katoličkog svijeta, gdje je 
novi izgled mise također dobrano 'uznemirio duhove’, te se mnogi vjernici nisu dugo mogli 
pomiriti s koncilskim reformama 14 .. 


10 MLADOŠEVIĆ, Obnovljena liturgija i naše konavoske župe...\ cit. RAGUŽ, Konavoski dekanat..., str. 133. 

11 MLADOŠEVIĆ, Uspjesi i neuspjesi našeg pastoralnog djelovanja...', cit. RAGUŽ, Konavoski dekanat..., str. 
133. 

12 MLADOŠEVIĆ, Uspjesi i neuspjesi našeg pastoralnog djelovanja...', cit. RAGUŽ, Konavoski dekanat..., str. 
133. 

13 MLADOŠEVIĆ, Obnovljena liturgija i naše konavoske župe...', cit. RAGUŽ, Konavoski dekanat..., str. 134. 

14 GOLUŽA, Povijest Crkve, Mostar, 1998, str. 508-514; cit. RAGUŽ, Konavoski dekanat..., str. 134. 



